Cultură și mass-media

În primele două numere, din anul acesta, ale revistei, am făcut o succintă trecere în revistă a unor emisiuni de înaltă ținută educativă, de pe posturile naționale: TVR1, TVR2, TVR3 și în trecere, despre emisiunile lui George Grigoriu de duminica dimineața, de pe programul Realitatea și, despre interesantele medalioane de pe TVCity. Am continuat să urmăresc emisiunile atât de pe aceste posturi cât și de pe altele, căutând să descopăr rolul lor educativ.

Insist asupra interesantelor emisiuni culturale de pe TVR3: în una dintre emisiunile de duminică de la ora 17:30, Istoria Necunoscută, din luna februarie, transmisă de la Cluj, era redată povestea lui Matei Chioran, un om simplu, care a învățat să citească în armată, dar era înzestrat cu har, făcea troițe, altare, iar în anul 1912, a făcut un avion; voia să zboare ca păsările. I-a cunoscut pe Traian Vuia și pe Aurel Vlaicu. În altă duminică, transmisă din Târgul Mureș, se făcea istoricul bisericii din Scheiul Sibiului, descriind picturile și semnificația lor. Toate aceste emisiuni sunt de un înalt nivel cultural și educativ. Copiii, ba chiar și oamenii maturi, sunt mai receptivi la acest mod de educare, decât la lecțiile seci predate în școli. De aceea sunt convinsă că este absolut necesară o regândire a învățământului, a modului de predare, urmărind trezirea interesului elevului și stimularea acestuia ca să gândească, nu să-și însușească mecanic noțiunile, nu să tocească pentru cea mai mare notă, care este atât de lipsită de importanță în viață, ba chiar dăunătoare uneori, scoțând oameni lipsiți de personalitate, care așteaptă să li se spună ce trebuie să facă, nu să gândească ei ce aport pot aduce, ce pot crea nou. Cu ocazia Zilei limbii române, din 12 februarie, Academia Română a avut o scurtă sesiune, în aer liber, în care s-au discutat unele probleme legate de educație. De pildă, s-a subliniat greșeala scoaterii caligrafiei din școli. „Scrisul de mână dezvoltă mușchii, simțul măsurii”…Bogdan Simionescu, vicepreședintele Academiei Române, atrăgea atenția că limba română este în grija Academiei Române de 159 de ani, și în ultima vreme, limba a început să se îmbogățească, introducând termeni frizând ridicolul. „Limba română e limbă sfântă, limba vechilor cazanii”, așa că suntem datori să o păzim și să nu permitem să fie sluțită. O altă emisiune educativă este CULT@rt, de pildă, cea din 1 aprilie, din Târgul Mureș, a fost despre Teatrul de animație. Au vorbit mai multe persoane – pe lângă doamna Oana Leahu, profesor universitar la școala de animație, decanul universității de animație, Teatrul Ariel, – despre arta păpușarului”. Rudolf Moca, păpușar de la Teatrul Ariel, atrăgea atenția că în arta păpușarilor una este deprinderea și alta educația.

Legendele trebuie păstrate cu grijă, printre legendele existente este și aceea a lui Grigore Pop un om sfânt care prevedea viitorul, el le vorbea mai mult copiilor, cei mari nu-l prea luau în seamă. Era cunoscut sub numele de Grăbiș. Fratelui său i-a prezis că îi va arde casa, iar el nu va avea loc nici în mormânt și, așa a fost, casa i-a ars, iar el, după ce a murit a fost îngropat, dar satul lor era la poalele unui munte, muntele s-a prăvălit, iar locul unde era mormântul a fost inundat de ape, rămânând sub ele. A prevăzut sfârșitul ocupației hortiste: „o veni vremea când ne vom culca cu unii și ne vom trezi cu alții”, spunea el și, s-a adeverit. Așa a fost. Și-a prevăzut și soarta morții sale, zicea că va muri în zi mare, și preot nu va fi să-l slujească la îngropăciune. A murit în ziua de Ispas, 1944, și preotul era plecat din sat. Despre un cireș, de pe muntele la poalele căruia se afla satul, a zis că atunci când va fi tăiat va distruge acel loc. În 1969, un localnic a tăiat cireșul și, după câteva luni s-a prăvălit pământul de pe munte și a distrus acel loc. Și multe alte previziuni care s-au întâmplat și altele care nu s-au întâmplat încă, de pildă erau la poalele unui vulcan stins, căruia-i ziceau oala, iar Grăpiș a zis că atunci când se va umple oala va acoperi satul. Nu putem să nu amintim de emisiunea Europolis (TVR1) care prezintă personalități românești, ale diferitelor naționalități conlocuitoare. De pildă, în emisiunea din 2 aprilie a.c. a fost prezentat Florin Niculescu, dintr-o familie de romi cântăreți, cunoscut și apreciat în străinătate, în timp ce la noi în țară nu se știe nimic despre el. Și emisiunea lui George Grigoriu (Realitatea TV) de duminică 4 aprilie, a prezentat o discuție cu un vestit doctor endocrinolog, care face legătura dintre existența lui Dumnezeu, miracolul nașterii unui copil, și glandele endocrine. Omul este un adevărat univers, are un trilion de celule pe Kg. corp. Ceea ce este legat de spiritualitate se află în partea frontală a creierului. Cu noțiunile prezentate în această emisiune, omul de rând a căpătat o serie de cunoștințe care-l pot ajuta să înțeleagă mai bine lumea și-l pot face să acționeze în viață cu mai multă înțelepciune. De pildă a aflat: care este diferența dintre dragoste și iubire (dragostea este egocentristă. Vrei doar ceea ce-ți face ție plăcere, indiferent de ceea ce simte partenerul, iar iubirea este altruistă, este bucuria de a face celuilalt o bucurie, a dărui). Rolul hipotalamusului, așezat în creier (nu mai mare decât o nucă) în coordonarea tuturor funcțiilor endocrine etc. Nu pot să nu amintesc de cele 40 de întrebări cu Denise Rifai, de sâmbăta seara, de pe postul Kanal D. Denise care, pe lângă frumusețe fizică este înzestrată cu o inteligență deosebită, este un om de televiziune plin de har, după părerea mea, care nu poate fi comparată decât cu Rareș Bogdan când nu intrase în politică și făcea ziaristică. În emisiunea în care i-a pus întrebări îndrăznețe domnului Prigoană, fost ministru, senator, foarte bogat și frumos, ce-i drept, deși, la 22 de ani și-a pierdut un picior, într-un accident de muncă. Pe lângă alte lucruri interesante, a declarat unul cu caracter educativ demn de reținut: „Binefacerea este atunci când faci un bine fără să te lauzi, o faci pentru că așa vrei și nu aștepți recompense sau laude”, dacă ar ține seama de aceasta numai o parte dintre semenii noștri, omenirea ar fi salvată de marasmul în care se zbate. În 2 martie i-a pus întrebări vicepreședintelui Dan Banu, care în 2015 a făcut parte din guvernul de tehnocrați al lui Cioloș. El este de părere că în politică nu trebuie să intre oameni care au făcut afaceri în vreun domeniu, e greu de crezut că vor fi potriviți. Iar în legătură cu incendiul de la Colectiv, se întreba: cât timp va trebui să treacă să nu ne mai moară oameni în spitale.

Beatrice Kiseleff

Contents